घुरुए में छिपा हेड कांस्टेबल, सुबह बैगा को पकड़ा, 15 पेटी शराब जब्त
महामाया तालाब से लगे खंडहर से देसी शराब का जखीरा मिला है। अवैध शराब पर कार्रवाई करने बनी स्कवायड प्रभारी हेड कांस्टेबल भूपेंद्र डड़सेना रविवार अाधी रात से खंडहर के सामने घुरुए में छिपे रहे। सोमवार सुबह कार्रवाई कर अवैध कारोबारी बैगा सोहन ठाकुर को पकड़ा गया।
उसके हिरासत में आते ही शराब की अवैध बिक्री कराने वाले रसूखदार सक्रिय हो गए। गुर्गों ने खंडहर में हेड कांस्टेबल को घेर लिया। हेड कांस्टेबल डड़सेना की सूचना पर पुलिस को पहुंचने में देर हुई, तो एसडीओपी ने बल भेजा। आरोपी मातागुड़ी में बैठकर शराब की घर पहुंच सेवा के लिए आर्डर लेता था। खुलासा हुआ कि शराब पकड़े जाने के बाद मौके पर देरी से पहुंचते हुए पुलिस टीम ने माफिया के लोगों को बचाव का भरपूर मौका दिया।
बस स्टैंड के पास और भी गोदाम
लंबे समय से महासमुंद बस स्टैंड में शराब की अवैध बिक्री की शिकायतें मिल रही थीं। पुलिस की पहले बनी स्क्वायड ने यहां शराब पीने के बाद फेंके गए डिस्पोजल बरामद किए थे। स्कवायड ने दावा किया था कि कि अब यहां शराब नहीं बेची जा रही है। हकीकत तो यह है कि बड़े पैमाने पर अब भी शराब का जखीरा रखने कई गोदाम बने हैं, जिसका उपयोग भी लगातार हो रहा है।
पुलिस पेट्रोलिंग पार्टी की देर ने बढ़ा दिया संदेह
स्क्वायड प्रभारी डड़सेना ने कार्रवाई के फौरन बाद पुलिस गश्ती दल और कंट्रोल रूम को मामले की सूचना दी थी। इसके बाद भी 25 मिनट तक पुलिस पेट्रोलिंग टीम मौके पर नहीं पहुंची। दल को सूचना देने के 5 मिनट के भीतर ही शराब माफिया के गुर्गे मौके पर पहुंच गए। अकेले हेड कांस्टेबल ने एसडीओ एमएल मोटवानी से शिकायत की, तो उन्होंने फौरन आदेश देकर टीम को भेजा। टीम भी फौरन पहुंच गई और मामले को संभाल लिया। पुलिस पेट्रोलिंग पार्टी की देर ने सबको संदेह में डाल दिया है।
कोतवाली में मामला दर्ज
सोमवार सुबह पकड़े गए आरोपी सोहन ठाकुर को गिरफ्तार कर सिटी कोतवाली पुलिस के सुपुर्द किया गया है। आरोपी के खिलाफ आबकारी एक्ट की धारा 34 (2) के तहत मामला दर्ज कर जांच की जा रही है।
महासमुंद| पुलिस ने जब्त की 15 पेटी शराब। गोल घेरे में आरोपी बैगा।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva